Årsmelding HIFO Nordvestlandet 2004/2005 

Det siste driftsåret til HIFO Nordvestlandet har vore noko prega av at det var året etter at vi gjennomførte det nasjonale HIFO-seminaret i Ålesund. Vi har kjent behovet for å konsolidere stillinga og gjere opp status før vi går vidare på nye prosjekt.

Nokre aktivitetar har vi likevel hatt. Første laurdagen i desember skipa vi til den tradisjonelle julesamlinga vår i Ålesund. Men heilt tradisjonelt var det likevel ikkje denne gongen. Vi starta med eit ope arrangement i Sunnmørsposten der fokus vart sett på planane for ei ny sunnmørssoge. Det var leiar i HIFO Nordvestlandet, Bjørn Jonson Dale, som lanserte planane om ei slik satsing. Tanken er å føre sunnmørssoga vidare frå ca 1660. Når det gjeld den eldre historia er denne omhandla i to tidlegare band. 

  Dei fleste som møtte fram meinte at dette prosjektet burde utreidast vidare. Sunnmøre Historielag og HIFO Nordvestlandet vart oppmoda om å kalle inn til førebuande møte med aktuelle støttespelarar, både faglege og strategiske. Etter samlinga i Ålesund i desember laga Bjørn J. Dale til eit notat der han skisserte korleis han såg for seg det vidare arbeidet med dette prosjektet, og kva for kostnadsrammer ein burde leggje opp til. Dette vart lagt fram for styret i Sunnmøre Historielag i februar. Seinare i samme månad var notatet også oppe til drøfting i styret i HIFO Nordvestlandet. Der vart det gjort slikt vedtak: ”Styret sluttar seg til skissa og gjev Bjørn fullmakt til å kalle inn til eit møte der det kan settast ned eit prosjektråd. Rådet skal gje prosjektet legitimitet og bidra til å byggje det nettverket som skal til for å få Sunnmøres historie 1660 – 2010 i tre band realisert.” Sidan har det vist seg at det har vore vanskeleg å få framdrift i saka.

Etter det opne seminaret i Sunnmørspostbygget i desember flytte HIFO-medlemene seg over til Aspøya, der det først var omvising i dei relativt nye lokala til Interkommunalt Arkiv i Møre og Romsdal, ved Mads Langnes. Etter denne synfaringa bar det vidare til Kirkegata 12, der huseigar Bjørn J. D. inviterte til matykt og sosial samling. Denne samlinga har blitt ein   hyggeleg førjulstradisjon som det synest å vere interesse for å føre vidare.

Styret har hatt to ordinære møte i årsmeldingsperioden. Hovudsaker her har vore å førebu komande arrangement. Vi har vore heldige og hatt ein aktiv arrangementskomite som har førebudd fagleg seminar med innlagt årsmøte i Kristiansund helga 7.-8. mai. Nordmøre har gjennom mange år vore eit noko forsømt område for HIFO Nordvestlandet. Vonleg kan dette arrangementet bidra til at organisasjonen får eit betre fotfeste i den nordre luten av fylket.

Medlemstalet i foreininga har vore stabilt det siste året, og ligg no på 47. 

Det har vore gjeve ut to nummer at Meldingsbladet det siste året. 

